**ΜΕΡΟΣ ΠΡΩΤΟ**

**To οικονομικό και επιχειρηματικό περιβάλλον**

* Οι αναπτυγμένες οικονομίες έχασαν το 2015 το «**momentum**» της ανάπτυξης, ενώ οι προβλέψεις για το α΄ εξάμηνο του 2016 κινήθηκαν σε χαμηλότερα των αναμενομένων επίπεδα.
* Η **επιβράδυνση της απελευθέρωσης του εμπορίου** και η **στροφή σε μέσα προστατευτισμού** αποτελούν πρόσθετους παράγοντες ανησυχίας.
* Η **ιδιωτική κατανάλωση** στην Ελλάδα **μειώνεται** για **7η συνεχόμενη χρονιά**, επιφέροντας μεταξύ άλλων επιπτώσεις στο λιανικό και χονδρικό εμπόριο.
* Σημαντική και κρίσιμη θεωρείται η **ολοκλήρωση της αξιολόγησης του προγράμματος**.
* Η συμμετοχή του εμπορίου στην οικονομική δραστηριότητα, παρά τις πιέσεις που δέχεται ο κλάδος από το 2010, διατηρείται σε υψηλό επίπεδο (11%).
* Ο Γενικός Δείκτης Κύκλου Εργασιών στο λιανικό εμπόριο μειώθηκε σωρευτικά κατά 28,3% το διάστημα 2010-2015, αλλά ο ρυθμός υποχώρησης επιβραδύνεται τα τελευταία δύο χρόνια (2014-2015).
* Η υποκατηγορία του λιανικού **που πλήγηκε λιγότερο ήταν τα μεγάλα καταστήματα τροφίμων** (πτώση -19,3%), ενώ τα σχετικά μικρότερα καταστημάτων τροφίμων – ποτών – καπνού σημείωσαν πολύ ισχυρότερη πτώση (-31,4%).

**ΜΕΡΟΣ ΔΕΥΤΕΡΟ**

**Η ελληνική αγορά εργασίας το 2016**

* **Το 2016 η απασχόληση στην ελληνική οικονομία αυξήθηκε για 2η συνεχή χρονιά μετά από μια περίοδο συνεχούς συρρίκνωσης** (2008-2013) αλλά και σταθεροποίησης (2014). Ωστόσο παραμένει σε εξαιρετικά χαμηλά επίπεδα, καθώς ο αριθμός των εργαζομένων είναι κατά τι μικρότερος του αντίστοιχου του 1993.
* **Το ποσοστό ανεργίας μειώθηκε σε 23,4% από 24,8% το 2015,** ενώ σε απόλυτα μεγέθη οι άνεργοι είναι κατά σχεδόν 70.000 λιγότεροι συγκριτικά με πέρυσι (ηλικίες 15-64).
* Παρά τις πιέσεις που δέχεται το εμπόριο καθ’ όλη τη διάρκεια της οικονομικής κρίσης, **παραμένει ο σημαντικότερος εργοδότης της χώρας, με μερίδιο 17,6% στη συνολική απασχόληση και 20,1% στη μη αγροτική απασχόληση.**
* **Η απασχόληση στο εμπόριο μειώθηκε κατά 1,1% φέτος μετά την ενίσχυση κατά 5,3% το 2015**, σημειώνοντας απώλειες της τάξης των 7.000 θέσεων εργασίας.
* **Οι μειώσεις προέκυψαν μόνο στο χονδρικό εμπόριο και στα αυτοκίνητα, αντίθετα στο λιανικό εμπόριο παρατηρείται οριακή αύξηση.**
* **Σχεδόν 1 στους 4 νέους κάτω των 25 ετών** που εργάζεται στον μη αγροτικό τομέα απασχολείται στο εμπόριο - το ποσοστό αυτό αυξάνεται από το 2008 έως σήμερα.
* **Οι πολύ μικρές (micro) επιχειρήσεις**, τόσο πριν από την ύφεση όσο και σήμερα, αποτελούν διέξοδο απασχόλησης για τις ευάλωτες ομάδες (τους νέους έως 29 ετών και όσους βρίσκονται κοντά σε ηλικία συνταξιοδότησης).

**ΜΕΡΟΣ ΤΡΙΤΟ**

**Ο απολογισμός των ΑΕ και ΕΠΕ για το 2015**

* Οι εμπορικές ΑΕ και ΕΠΕ επέδειξαν σχετική ανθεκτικότητα στις έντονα αρνητικές συνθήκες που «πάγωσαν» την αγορά, όμως δεν έμειναν αλώβητες.
* Οι πωλήσεις υποχώρησαν (-1,8%) μετά την αύξηση που είχε καταγραφεί τον προηγούμενο χρόνο.
* Τα μεικτά κέρδη αυξήθηκαν για 2η συνεχή χρονιά (1,9%).
* Σε επίπεδο καθαρών αποτελεσμάτων, τα κέρδη προ φόρου περιορίστηκαν εκ νέου (-42,4%). Η κερδοφορία επηρεάστηκε σημαντικά από τις **υπέρογκες ζημιές** πολύ μεγάλης εταιρείας του ελληνικού εμπορίου. (Μαρινόπουλος)

**ΜΕΡΟΣ ΤΕΤΑΡΤΟ**

**Τα οικονομικά στοιχεία των Μικρομεσαίων (ΜμΕ) εμπορικών επιχειρήσεων: Δειγματοληπτική έρευνα του ΙΝΕΜΥ για το 2016**

* Το μεγαλύτερο μέρος των εμπορικών επιχειρήσεων του λιανικού (66%) και του χονδρικού εμπορίου (73%) επιχειρούν πάνω από 10 έτη. Ειδικότερα στο λιανικό εμπόριο, το 20% των επιχειρήσεων ξεκίνησαν τη λειτουργία τους τα χρόνια της κρίσης(2010-2016), στοιχείο που δείχνει ότι το λιανεμπόριο αποτελεί κλάδο με ισχυρή δυναμική.
* Στο λιανικό εμπόριο η γεωγραφική προέλευση των προϊόντων είναι η εγχώρια αγορά (62,1%).
* Έξι στους 10 επιχειρηματίες λιανικής έλαβαν την επιχειρηματική απόφαση να διατηρήσουν αμετάβλητο το επίπεδο τιμών των προϊόντων τους κατά το πρώτο εξάμηνο του 2016.
* Η πλειονότητα των επιχειρηματιών τόσο στο λιανικό όσο και στο χονδρικό εμπόριο δεν άλλαξαν κάποιον προμηθευτή εντός του πρώτου εξαμήνου του έτους.
* Η μέση τιμή του κύκλου εργασιών για το 2016 στις επιχειρήσεις λιανικού εμπορίου εκτιμάται ότι θα κυμανθεί μεταξύ 110.000-120.000 €.
* Το 52,9% των επιχειρήσεων λιανικού εμπορίου δεν έχει καθόλου οφειλές.
* Το 24% των επιχειρήσεων του χονδρικού εμπορίου και το 29% των επιχειρήσεων του λιανικού έχουν ληξιπρόθεσμες οφειλές στην εφορία, ενώ τα ποσοστά τους όσον αφορά τις ληξιπρόθεσμες οφειλές σε ασφαλιστικά ταμεία είναι 21% και 30% αντίστοιχα.
* Το ποσοστό αυτών που οφείλουν σε προμηθευτές είναι 17%, γεγονός που συνηγορεί στο ότι το εμπόριο δεν δημιουργεί χρέη στην αλυσίδα αξίας.
* Οι επιχειρήσεις του λιανικού εμπορίου με δανειακές οφειλές στα πιστωτικά ιδρύματα ανέρχονται στο 17% ενώ του χονδρικού εμπορίου στο 22%.
* Δύο στις 10 επιχειρήσεις λιανικής δεν εμφανίζουν ληξιπρόθεσμες οφειλές παρά το γεγονός ότι ο κύκλος εργασιών τους έχει μείνει στάσιμος μεταξύ του β΄ εξαμήνου του 2015 και του α΄εξαμήνου του 2016.
* Η φορολόγηση αποτελεί το μείζον ζήτημα για τις εμπορικές επιχειρήσεις.